潁州初別子由二首  其二
作者：蘇軾
朝代：宋

paragraphs: 近別不改容，遠別涕霑胸。
咫尺不相見，實與千里同。
人生無離別，誰知恩愛重。
始我來宛丘，牽衣舞兒童。
便知有此恨，留我過秋風。
秋風亦已過，別恨終無窮。
問我何年歸，我言歲在東。
離合既循環，憂喜迭相攻。
語此長太息，我生如飛蓬。
多憂髮早白，不見六一翁。